呢個科學、哲學命題又可以演繹爲史學命題，叫做希特拉悖論（hei1 dak6 laai1 bui6 leon6），或者係叫希特拉暗殺悖論（hei1 dak6 laai1 am3 saat3 bui6 leon6）。呢個悖論成爲咗幾受歡迎嘅科幻題材，即係話個主角作爲英雄穿越過去，喺希特拉撩起二戰之前就殺咗佢，阻止場大戰。不過呢度同樣就有類似嘅悖論：既然二戰都無發生，噉有乜理由要返去暗殺希特拉呢？值得講嘅係，希特拉作爲風雲人物對歷史影響太大啦，佢嘅生存與否，會直接影響到二戰之後全世界人嘅生死，亦即話如果無二戰，一啲人會有命落來，而一啲人則可能出唔到世。呢個史學命題可以引出諸如「歷史可否假設？」、「歷史可否改變？」，呢啲問題又會引出，歷史條件同個人力量嘅較量，亦即古往今來所講嘅「時勢同英雄」嘅問題。